Ulug‘bek Alimov. Ulugʻbek Abdumajitovich Alimov (1989-yil 6-aprelda tugʻilgan) — oʻzbekistonlik ogʻir atletikachisi, jahon chempionati sovrindori, Oʻzbekiston Respublikasida xizmat koʻrsatgan sportchi. Tarjimai hol. 1989-yil 6-aprelda Toshkent viloyatining Chinoz tumanida tugʻilgan. Bolalar va oʻsmirlar sport maktabida bolaligidan jiddiy shugʻullana boshlagan. Respublika chempionati gʻolibi va sovrindori boʻlish bilan birga, xalqaro musobaqalarda Oʻzbekiston terma jamoasi a’zosi boʻlgan. 2008-yilda Janubiy Koreyada oʻtkazilgan yoshlar oʻrtasidagi Osiyo chempionatida uchinchi, 2009-yil Birlashgan Arab Amirliklarida oʻtkazilgan Osiyo chempionatida ikkinchi, 2013-yilda jahon chempionatida uchinchi, 2014-yilgi Osiyo chempionatida uchinchi oʻrindan joy egallaydi.